Entreprenør Torben Nielsen, der er direktør i TN Udvikling, er en af dem, der er blevet tvunget ind i en udbygningsaftale med Aalborg Kommune. En aftale, som ifølge hans eget udsagn, har kostet ham seks millioner kroner. Derfor har han ligesom Martin Nielsen, der er direktør for Spritten A/S, sagsøgt Aalborg Kommune. Det fortæller han i dag til TV2 Nord. - Vi har også lagt sag an mod kommunen, og nu lader vi så dommeren gøre sit arbejde, siger Torben Nielsen. Sagen drejer sig om ulovlige udbygningsaftaler i forbindelse med et nyt boligbyggeri på hjørnet af Østre Allé og Dag Hammerskjølds Gade i Aalborg. Flere var interesserede Tilbage i marts var Torben Nielsens plan at lægge sag an mod Aalborg Kommune i fællesskab med andre berørte firmaer. Det blev dog ikke til noget. - Flere firmaer ville gerne være med, siger Torben Nielsen og fortsætter: - Men vi vurderede i TN Udvikling sammen med vores egne jurister, at det ville være for kompliceret en sag med indblanding fra andre firmaer, så derfor kører vi sagen selv. I forbindelse med byggeriet af den nye store røde etage-ejendom indgik han en udbygningsaftale med Aalborg Kommune, der vedrører åbningen af en gammel å inde på godsbanearealet. En udbygningsaftale, der har kostet ham mange millioner kroner. Og derfor har han nu anlagt sag mod kommunen. Stævnet i juli Aalborg Kommune blev allerede stævnet i sagen den 25. juli i år, og nu har Torben Nielsen givet sin kommentar. I juli sagde rådmand Jan Nymark Rose Thaysen (V), at selvom skylden ligger hos Aalborg Kommune, så er det ikke givet, at de berørte firmaer får deres penge tilbage. - Vi skal have nogle, der er klogere end os til at vurdere, om der reelt er lidt et tab i den her konkrete sag, og kommer der andre, så er det også konkrete sager, sagde han dengang. - Vi er meget sikre Det var advokatfirmaet Horten, der anbefalede, at kommunen ikke tilbagebetalte de penge, som ejendomsudviklerne i Aalborg mente, at de var blevet tvunget til at betale for at få udbygningsaftalerne i hus. Den anbefaling valgte Aalborg Kommune at følge. Men direktør Torben Nielsen er sikker på, at de i TN Udvikling har en god sag. - Vi er meget sikre. Kommunen har selv fået lavet en rapport, der viser, at de i 10 år har haft en ulovlig praksis med udbygningsaftalerne, så vi betragter det her som en tilståelsessag, siger han.
Onsdag kom det frem, at Spritten-direktør Martin Nielsen sagsøger Aalborg Kommune for ulovlig sagsbehandling i indgåelse af udbygningsaftaler. Det samme gør entreprenør Torben Nielsen.